<classify> UANDIKISHAJI wa wapiga kura kwa majaribio katika Kata ya Kihonda Manispaa ya Morogoro, umeanza vyema huku idadi kubwa ya watu wakijitokeza katika vituo 10 vilivyoainishwa.Uandikishaji wa wapiga kura kwa majaribio ulioanza Machi 29 hadi kufikia Aprili 4, mwaka huu, unafanyika katika vituo 20 kwenye kata mbili ya Kihonda Manispaa ya Morogoro na Kibuta katika Halmashauri ya Wilaya ya Kisarawe mkoani Pwani. Kila kata ina vituo 10 vya kuandikisha wapiga kura wapya.Mwenyekiti wa Tume ya Taifa ya Uchaguzi NEC, Jaji Semistocles Kaijage alisema uandikishaji umeanza vyema baada ya jana kukagua uandikishaji wa wapiga kura kwa majaribio katika vituo 10 vilivyopo Kata ya Kihonda.Leo tumeanza zoezi la uandikishaji wa wapiga kura kwa majaribio katika Kata ya Kihonda na nimetembelea vituo vyote kumi ili kuona mwitikio na uwakilishi umekuwa mzuri, akina mama na vijana wamejitokeza kujiandikisha kwa wingi na hata nyie waandishi wa habari ni mashahidi kwenye kituo hiki cha Azimio Shuleni, alisema Jaji Kaijage.Watu ni wengi kwa kila kituo hasa kwa vijana wa kiume na wa kike nao wamejitokeza zaidi, alieleza. Jaji Kaijage aliwataka wananchi wenye sifa wa Kata ya Kihonda, kutumia muda uliopangwa kujitokeza kujiandikisha ili kupata kitambulisho cha mpiga kura ili waitumie haki yao wakati wa uchaguzi.Alisema uandikishaji huo unalenga kuvifanyia majaribio vifaa vya kuandikishia BVR, ambavyo vilitumika Uchaguzi Mkuu wa mwaka 2015 na mfumo wa uandikishaji wapiga kura ili kubaini changamoto, kabla ya kuanza uandikishaji rasmi wa wapiga kura baadaye mwaka huu.Kwa upande wao, wananchi waliojiandikisha siku ya kwanza ya kazi hiyo wanaoishi mitaa ya Kilombero, Ofisi ya Kata na Azimio Shule ya Msingi, kwa nyakati tofauti, waliishukuru serikali na tume hiyo kwa kuiteua kata yao kuwa ya majaribio ya uandikishaji na wamepata kitambulisho cha mpiga kura. Mkazi wa Mtaa wa Kilombero, Sharrifa Thabiti alisema hakuwahi kuwa na kitambulisho hicho kabla ya Uchaguzi Mkuu wa 2015 na alishindwa kutumia haki yake ya msingi ya kupiga kura pamoja na huduma nyingine za kijamii.Mkazi wa Mtaa wa Azimio Shuleni, Jema Haruna alisema anayo furaha kupata kitambulisho cha mpiga kura baada ya kushindwa kukipata huku nyuma. Kitambulisho hiki mbali ya kutumika wakati wa uchaguzi, pia ni moja ya nyenzo muhimu ya kupata huduma hasa za kifedha, ni vyema wasiokuwa nayo wajitokeze kuvipata, alisema Haruna.Prica Samwel anayeishi Mtaa wa Azimio, aliishukuru serikali kuwachagua wao. Aliwashauri watu wanaoishi katika Kata ya Kihonda, wajitokeze kutumia muda uliopangwa kujiandikisha na kupata vitambulisho hivyo. Vitambulisho vya mpiga kura ni muhimu kwa faida yetu sote, alisema Prisca. Katika kazi hiyo, watu 12,367 wanatarajiwa kuandikishwa kutoka vituo 10 vilivyopo kwenye mitaa 10 ya Kata ya Kihonda iliyopo Manispaa ya Morogoro.  <topic>: KITAIFA 